**Zaiton binti Abdul Hamid** (lebih dikenali sebagai **Zaiton Abdullah**) adalah seorang seniwati filem Melayu yang berbakat pada era 1950-an hingga 1960-an. Beliau adalah heroin filem seangkatan dengan Hashimah Yon, Latifah Omar, Roseyatimah dan Sarimah. Beliau dilahirkan pada 2 April 1937 dan berasal dari Changi, Singapura.

Filem Hang Tuah (1956) telah berjaya melonjakkan nama beliau di persada perfileman Melayu. Namanya menjadi sebutan ramai dan wajah Zaiton sering menghiasi akhbar dan majalah pada zaman itu. Menerusi filem tersebut beliau telah memenangi anugerah Pelakon Pembantu Wanita Terbaik di Festival Filem Asia Pasifik ke 3 pada 1957. Tetapi, beliau seperti tenggelam dalam dunia perfileman Melayu apabila sekumpulan pelakon Melayu yang diketuai oleh P. Ramlee berpindah ke Kuala Lumpur dari Singapura pada lewat 1960-an.

Satu perkara yang menarik ialah pada September 1958, beliau menjadi satu-satunya artis Melayu yang dipilih mewakili Malaysia dan Singapura ke *Pacific Festival* yang berlangsung di San Francisco, California. Beliau diberi peluang memperkenalkan budaya Melayu kepada masyarakat dunia pada masa itu. 

Zaiton membuat kemunculan semula menerusi filem *Kacha Permata* dan *Aksi Kuching* pada tahun 1966 dan cemerlang menerusi filem blockbuster era 60-an iaitu *Raja Bersiong* pada tahun 1968. Sejak 1970-an Zaiton mula bersara dari bidang lakonan dan hanya membuat kemunculan istimewa di majlis-majlis keraian artis-artis veteran. Beliau diakui sebagai salah seorang primadona filem terunggul era 1950-an dan 60-an dengan kecantikan semula jadi yang seiring dengan bakat biarpun hanya 10 tahun bergiat aktif di dalam industri perfileman.

Filemografi
-----------

### Filem

| Tahun | Tajuk | Watak | Catatan |
| --- | --- | --- | --- |
| 1955 | *Jubah Hitam* |  | Filem pertama |
| *Abu Hassan Penchuri* | Dayang Istana Baghdad | Pelakon tambahan |
| *Kipas Hikmat* | Tengku Azizah |  |
| 1956 | *Hang Tuah* | Tun Teja |  |
| *Anakku Sazali* | Mahani |  |
| 1957 | *Bujang Lapok* | Zaiton |  |
| 1958 | *Doktor* | Noraini |  |
| *Taufan* | Fatimah |  |
| *Sri Menanti* | Fatimah |  |
| 1959 | *Samseng* |  |  |
| *Batu Belah Batu Bertangkup* | Melur |  |
| *The Golden Trumpet* |  | Filem Filipina |
| 1960 | *Pertarongan* | Molek |  |
| *Lela Manja* | Lela Sari Dewasa |  |
| *Putera Sangkar Maut* |  |  |
| 1961 | *Ali Baba Bujang Lapok* | Penghibur Gundik | Penampilan khas |
| *Seniman Bujang Lapok* | Zaiton |
| *Si Tanggang* | Kenanga |  |
| 1962 | *Gerhana* | Nora |  |
| *Ibu Mertua-ku* | Kalsum Bee/Chombi |  |
| 1963 | *Budi dan Dosa* | Hasmah |  |
| 1964 | *Siapa Besar* | Maznah Senget |  |
| 1965 | *Taqdir* | Mayang / Permaisuri |  |
| 1966 | *Kacha Permata* | Azizah |  |
| *Aksi Kuching* | Azizah |  |
| 1967 | *Lampong Karam* |  |  |
| 1968 | *Raja Bersiong* | Cindera | Filem terakhir sebagai pelakon |
|

Diskografi
----------

### Album

Album EP TRC1066 rakaman Zaiton Abdullah bersama penyanyi S. Jibeng
Zaiton Abdullah pernah merakamkan piring hitam bersama penyanyi S. Jibeng dengan judul *EP TRC1066*. Antara lagu yang terkandung di dalamnya adalah:-

* S. Jibeng & Zaiton Abdullah - Janji Palsu
* Zaiton Abdullah - Azam dan Azab-ku
* S. Jibengs - Che Ainon Janda Muda
* S. Jibeng- Mengapa-lah Hidup-ku

Rujukan
-------

* Seniwati Zaiton Abdullah
* Seniwati Zaiton

Anugerah dan pencalonan
-----------------------

**Festival Filem Asia Ke -3**

| Tahun | Filem | Kategori | Keputusan |
| --- | --- | --- | --- |
| 1956 | *Hang Tuah* | Pelakon Pembantu Terbaik | Menang |

  

**Pesta Filem Malaya** (FFM)

| Tahun | Filem | Kategori | Keputusan |
| --- | --- | --- | --- |
| 1956 | *Hang Tuah* | Aktres Pembantu Terbaik | Tercalon |
| 1958 | *Taufan* | Aktres Terbaik | Menang |
| 1962 | *Gerhana* | Tercalon |
| 1966 | *Aksi Kuching* | Tercalon |

  

**Anugerah Era 2006**

| Tahun | Penghargaan | Keputusan |
| --- | --- | --- |
| 2006 | Anugerah Seni Era | Menang |

Pautan luar
-----------

* Zaiton Abdullah di Pangkalan Data Filem Internet (IMDb)
* Zaiton Abdullah di Instagram
* Zaiton Abdullah di Facebook